49. schôdza NR SR - 6.deň - B. popoludní
Dátum: 2026-04-22
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

Vážený pán predseda, dámy, vážení kolegovia. Milujem čítanie. Jednou z mála vecí, ktorú táto koalícia doposiaľ nespoplatnila, bola verejná kontrola a výkon verejnej kontroly. Bohužiaľ, touto novelou zákona o katastri sa mení a ruší aj to. Aj verejná kontrola bude potom spoplatnená. Návrh zákona totižto obmedzuje. Kolegyne, kolegovia, poprosím vás, choďte sa rozprávať, keď môžete, do zadnej časti, aby mohol kolega vystupovať. Nech sa páči. Dáta, ktoré sú dnes prístupné pre všetkých a zadarmo, budú po novom spoplatnené a napriek tomu nie všetkým prístupné. Aj napriek tomu, že budú ochotní si za to zaplatiť. Ja pôjdem pekne po poriadku. Ide o to, že aj pán Takáč tu argumentuje, že ľuďom, ktorí budú mať záujem čítať údaje z katastra, stačí sa zaregistrovať. Budú ich mať dostupné zdarma, len po registrácii alebo na základe poplatku. Nie je to celkom pravda, pretože podľa tohto návrhu existujú dva spôsoby, akými sa registrovať do katastra nehnuteľností. Tým prvým je tzv. obyčajný používateľský účet, ktorý si môže otvoriť alebo založiť akákoľvek fyzická alebo právnická osoba. Napriek tomu, že takáto osoba bude mať zriadený obyčajný účet, bude mať k dispozícii údaje tak, ako bolo aj pánom ministrom spomenuté. V zásade len meno, priezvisko a nehnuteľnosť. Aby si táto osoba zriadila účet, bude musieť podať žiadosť, kde bude musieť uviesť svoje údaje vrátane rodného čísla. Čiže, kým pán minister tu obhajuje, že „Ježiš, nemôžeme sa pozerať všetci do katastra, lebo sú tam dátumy narodenia“, tak žiadatelia budú musieť uvádzať aj svoje rodné číslo. To len na margo tej proporcionality a mne to naozaj pripomína... Pán predseda. Kolegyne, kolegovia, poprosím vás ešte raz všetkých, ktorí sa potrebujete rozprávať, aby ste išli. Ďakujem pekne, nech sa páči, pokračujte. Čiže ľudia, ktorí si budú chcieť zriadiť hoci len obyčajný používateľský účet, budú musieť do žiadosti uviesť aj svoje rodné číslo. A to je naozaj aká proporcionalita? Príde mi to ako keď sa Robertovi Kaliňákovi prišlo na jeho zatajenú vilu v Chorvátsku, kde výbor bol naozaj naklonený z prvej nepostihnúť jeho za to, že neuviedol všetky údaje vo svojom majetkovom priznaní, ale predsedníčku výboru, pani Remišovú, za to, že si dovolila na túto nezrovnalosť upozorniť. No a potom tu máme osobitý účet. Osobitý účet, až na základe neho sa človek dostane k tým údajom, ktoré sú k dispozícii už dnes. Ale na to, aby sa človek dostal do osobitého účtu, aby mu ho bolo možné zriadiť, bude musieť výslovne uviesť aj účel, kvôli čomu vlastne chce tento osobitý používateľský účet, a nebude to také jednoduché so schvaľovaním týchto žiadostí, lebo výslovne v § 69 a v 6. odseku sa píše, že tento účet bude môcť mať zriadený len taká fyzická alebo právnická osoba, ktorá údaje katastra nevyhnutne potrebuje na plnenie úloh alebo povinností uložených osobitným zákonom. Čiže, ak ktokoľvek z vás ako fyzická osoba si povie: „Ja si ten osobitý účet zaplatím,“ lebo bude sa platiť 6 € na mesiac, tak bude musieť preukázať, kvôli čomu ho potrebuje. No a keďže fyzická osoba takúto úlohu v zásade nemá, zákon jej to neprikazuje, tak kataster jej tento účet ani nezriadi. Čiže najviac, čo sa fyzické osoby budú môcť dostať, je obyčajný účet, kde si budete čítať meno a priezvisko. Žiadny rozsah údajov, ako je tomu dnes. To bude sprístupnené len v osobitom účte. A v tom osobitom účte to sú aj údaje o ďalších vlastníkoch alebo oprávnených osobách a ďalšie údaje, ktoré sa zverejňujú v liste vlastníctva. Využijem to, že pán Mitrík sa tu prezentoval, že tu má akých odborníkov, ktorí to pripravovali. Tak ja sa chcem opýtať. V § 15 si minister dáva takú poistku, kde úrad katastra bude oprávnený zabrániť prístupu na portál komukoľvek v prípade, ak neoprávnene vyťažuje údaje z katastra. Ja sa pýtam, čo je to neoprávnené vyťažovanie údajov z katastra? To znamená, ak ich pozriem 10, 10 vlastníkov nehnuteľností alebo 15 v priebehu mesiaca, alebo čo je to to neoprávnené vyťažovanie? A aké je to vôbec neoprávnené? Veď oni ma do katastra pustia len vtedy, ak budem mať zriadený účet alebo ak si budem pozerať v zásade len ten holý a bosý kataster, tieto údaje. Tak aké neoprávnené vyťažovanie? Alebo neoprávnené využívanie. Čo je to neoprávnené využívanie alebo zneužívanie týchto služieb? A na koľko dlho to bude obmedzené? Lebo ono sa tu píše, že ten prístup si človek platí na jeden účet a na dobu jedného mesiaca. To bude znamenať, že ak si predplatím, dajme tomu, na rok ten prístup a úrad vyhodnotí, že údaje vraj nejakým spôsobom, alebo že kataster nejakým spôsobom neoprávnene vyťažujem, tak napriek tomu, že som zaplatil, mi zruší prístup? To sú otázky, ktoré sú naozaj nedoriešené a je to len znak toho, že tento návrh nebol písaný žiadnymi odborníkmi, respektíve bol šitý horúcou ihlou a tým účelom je jediné, a to zabrániť a znemožniť a čo možno najviac sťažiť verejnú kontrolu. Čo sa týka pokút. Pokuty sú nastavené presne na 10 000 v prípade, že ide o fyzickú osobu, alebo 50 000, ak ide o právnickú osobu. Podotýkam, že sú to priestupky. Matúš ešte tu nedávno prezentoval novelu zákona o priestupkoch. Viete, aké sú tam priestupky už po jeho zvýšení? Od 300 do nejakých 800 €, do 1000 € maximálne. Tých priestupkov je tam 68. Oni tu dávajú fixne stanovenú sumu 10 a 50 000 €, žiadna správna úvaha, či to mohlo niekomu uškodiť alebo nie. Žiadna správna úvaha, natvrdo 10 alebo 50 000, absolútny nepomer v porovnaní s tým, aké výšky priestupkov sú v priestupkovom zákone dnes a aj s tým, aké budú výšky priestupkov potom, čo Matúš Šutaj ešte novelizuje zákon o priestupkoch. A ešte sa chcem opýtať, lebo tu sa hovorí, že tá pokuta bude smerovať za to, ak niekto použije údaje z katastra. To znamená, že ak ja si dnes slobodne nájdem akékoľvek množstvo údajov a budem o tom od účinnosti zákona informovať, tak napriek tomu budem sankcionovateľný, keď si ešte získam údaje podľa starého právneho predpisu? Čiže ak niekto bude naozaj informovať o tom, že premiér alebo akýkoľvek minister vlastní také a také nehnuteľnosti, sú to informácie odkiaľ? No z katastra, lebo tam sa nachádzajú. Tak podľa tejto právnej úpravy bude takýmto osobám hroziť takáto vysoká sankcia. To je naozaj neprípustné a táto vláda, ako som vravel na začiatku, spoplatňuje všetko. Nielen, že ľuďom zvyšuje dane a poplatky, nielen, že im odopiera volebné právo, ale ešte im aj odopiera možnosť slobodne vykonávať verejnú kontrolu. Ďakujem veľmi pekne.